# विनिर्माण: कार्यस्थल पर खतरनाक हवा में श्वसन

|  |
| --- |
| विनिर्माण कार्य-प्रक्रियाओं में हवा में अदृश्य धूल, गैस, धुएँ और वाष्प का उत्सर्जन हो सकता है।  इन्हें साँस में अंदर लेने से फेफड़ों को नुकसान पहुँच सकता है और अस्थमा या फेफड़ों के कैंसर जैसे गंभीर चिकित्सीय रोग पैदा हो सकते हैं।  विनिर्माण उद्योग में कार्यकर्ता धूल, गैस और वाष्प के संपर्क में आ सकते हैं, उदाहरण के लिए इन माध्यमों से:   * भोजन निर्माण में प्रयुक्त सामग्री, जैसे महीन आटा * काष्ठ और वस्त्र निर्माण से पैदा होने वाली धूल * धातु और मशीनरी विनिर्माण से वेल्डिंग का धुआं * उर्वरक, कीटनाशक, औषधीय और सफाई उत्पादों जैसे रबर और रासायनिक उत्पादों के विनिर्माण में वाष्प   यदि आप एक कार्य-नियोक्ता हैं, तो आपकी अपने कामगारों के स्वास्थ्य और सुरक्षा के संरक्षण के लिए कार्य स्वास्थ्य और सुरक्षा कानूनों (Work Health and Safety) के तहत एक कानूनी जिम्मेदारी है।  इसका अर्थ है कि कार्य के दौरान खतरनाक हवा को सांस में अंदर लेने से पैदा होने वाले जोखिम को दूर करने और इसका प्रबंधन करने के लिए आपको हरेक समुचित प्रयास करना होगा। |

# खतरों की पहचान करें

धूल, गैसें, धुएँ और वाष्प जैसे खतरे आपके कर्मचारियों को नुकसान पहुंचाने में सक्षम होते हैं।

कर्मचारियों की सुरक्षा के लिए सबसे पहला कदम अपने कार्यस्थल में ऐसे स्थानों की पहचान करना है, जहाँ खतरे मौजूद हैं। यह सुनिश्चित करना आपके देखभाल के कर्तव्य का हिस्सा है कि आपके कर्मचारी स्वास्थ्य और सुरक्षा के खतरों के संपर्क में न आएँ।

कार्यस्थल में मौजूद सभी खतरे दिखाई नहीं देते हैं। धूल, गैस, धुएँ और वाष्प अक्सर अदृश्य होते हैं, लेकिन इन्हें सांस में अंदर लेने से फेफड़ों की गंभीर बीमारियाँ हो सकती हैं।

यदि आपके कर्मचारी खतरनाक हवा में सांस ले रहे हैं, तो इसकी पहचान करने में सहायता के लिए इन चरणों का पालन करें:

* अपने कार्यस्थल व अपने कर्मचारियों के काम करने के तरीके का निरीक्षण और निगरानी करें
* अपने कर्मचारियों के साथ बात करें
* अपने द्वारा उपयोग किए जाने वाले उत्पादों के बारे में अपनी आपूर्ति श्रृंखलाओं और नेटवर्कों के साथ बात करें
* कार्यस्थल स्वास्थ्य और सुरक्षा नियामकों, उद्योग संघों और सुरक्षा व्यावसायिकों से प्राप्त जानकारी की समीक्षा करें

# खतरों का प्रबंधन करें

यदि आपके कर्मचारी धूल, गैस, धुएँ या वाष्प के संपर्क में आते हैं, तो आपको नियंत्रण के लिए उपाय लागू करने होंगे। इसका अर्थ स्वास्थ्य और सुरक्षा के लिए खतरों को व्यावहारिकतानुसार दूर करना या कम से कम करना है।

सबसे प्रभावी नियंत्रण उपाय खतरे और इससे जुड़े जोखिम को दूर करना होता है।

यदि आप खतरों को दूर करने में असमर्थ हैं, तो अपने कर्मचारियों को धूल, गैस, धुएँ और वाष्प को सांस में अंदर लेने से सुरक्षित रखें। इसके कुछ उदाहरण हैं:

* धुएँ और वाष्प के उत्सर्जन को कम करने के लिए स्टेबिलाइज़र्स-युक्त सामग्री का प्रयोग करना
* धुएँ के कपबोर्ड का उपयोग करना
* धूल, धुएँ और वाष्प को कम से कम करने के लिए प्रक्रियाएँ लागू करना
* स्वास्थ्य और सुरक्षा नीतियों और प्रक्रियाओं का पालन करना
* कर्मचारियों को उपयुक्त और अच्छी तरह से फिट होने वाले फेस मास्क उपलब्ध कराना

# निगरानी और समीक्षा

आपको अपने नियंत्रण उपायों की प्रभाविता को सुनिश्चित करने के लिए निगरानी और समीक्षा करने की आवश्यकता है। आपके लिए अपने नियंत्रण उपायों की समीक्षा करना अनिवार्य होगा, जब:

* वे प्रभावी ढंग से खतरों को नियंत्रित नहीं कर रहे हैं
* आप अपने कार्यस्थल में ऐसा कोई परिवर्तन करते हैं जिसके कारण खतरे पैदा होने या खतरा बढ़ जाने की संभावना होती है
* किसी नए खतरे या जोखिम की पहचान की जाती है
* अपने कर्मचारियों के साथ परामर्श करके यह पता चलता है कि समीक्षा करना आवश्यक है, या
* कोई स्वास्थ्य और सुरक्षा प्रतिनिधि समीक्षा के लिए निवेदन करता है

# और अधिक जानकारी

कार्यस्थल स्वास्थ्य और सुरक्षा तथा कार्यस्थल-संबंधी फेफड़ों के रोगों के बारे में और अधिक जानकारी के लिए Safe Work Australia की वेबसाइट [swa.gov.au/clearlungs](http://www.swa.gov.au/clearlungs) पर जाएँ।

आपको इन संसाधनों से भी और अधिक जानकारी प्राप्त हो सकती है:

* आपका सरकारी स्वास्थ्य और सुरक्षा नियामक
* उद्योग संघ
* सुरक्षा व्यावसायिक